溫莎嘅風流婦人

《溫莎嘅風流婦人》（英文：The Merry Wives of Windsor），全名叫《莊·科斯塔夫爵士同溫莎嘅風流婦人》（Sir John Falstaff and the Merry Wives of Windsor），係由莎士比亞作嘅一齣喜劇，喺 1602 年出版。呢齣劇係莎士比亞喜劇當中最出名嘅作品之一，仲有畀人改編做歌劇。
《溫莎嘅風流婦人》劇情大致如下：齣劇嘅主角係莎士比亞筆下嘅著名角色莊·科斯塔夫爵士（Sir John Falstaff）；科斯塔夫出嗮名身為騎士但不務正業，成日淨係掛住飲酒同食嘢（所以好肥）；齣劇嘅故仔開頭講到，科斯塔夫因為成日喺度飲酒唔做嘢而唔夠錢使，於是佢就想勾引城鎮上面兩位屋企有錢嘅夫人，諗住呃嗮兩位夫人同佢哋老公啲錢；不過兩位夫人話咁快就睇得出科斯塔夫有古惑，於是佢哋就反過嚟整蠱科斯塔夫－成齣劇就圍繞住科斯塔夫連番噉畀兩位夫人愚弄，係齣喜劇。
順帶一提，「溫莎嘅風流婦人」當中嘅「溫莎」係指緊英格蘭一座城鎮。

角色
内文：莊·科斯塔夫爵士
莊·科斯塔夫爵士（Sir John Falstaff；以下簡稱「科斯塔夫」）：又肥又懶又不務正業嘅騎士，唔夠錢使所以想勾引科特夫人同培琪夫人（下面）。
巴道夫（Bardolph）、皮斯圖（Pistol）同阿廉（Nym）：科斯塔夫嘅手下。
羅賓（Robin）：科斯塔夫嘅男仔侍從。
愛莉斯·科特夫人（Mistress Alice Ford）：鎮上一位屋企有錢嘅夫人，科斯塔夫想勾引佢。
瑪格列·培琪夫人（Mistress Margaret Page）：鎮上另一位屋企有錢嘅夫人，科斯塔夫又係想勾引佢。
法蘭克·科特（Frank Ford）：科特夫人嘅老公。
佐治·培琪（George Page）：培琪夫人嘅老公。
安妮·培琪（Anne Page）：培琪夫人個大女，愛上咗范堂（下面）。
威廉·培琪（William Page）：培琪夫人個仔。
范堂（Fenton）：鎮上面嘅一位後生紳士，安妮·培琪嘅真愛。
囂·伊凡爵士（Sir Hugh Evans）：一個威爾斯人。
基絲醫生（Doctor Caius）：一位嚟自法國嘅醫生。
莊·勒比（John Rugby）：基絲醫生嘅僕人。
快嘴桂嫂（Mistress Quickly）：都係基絲醫生嘅僕人。
羅拔·夏祿（Robert Shallow）：縣治安官。
阿伯拉罕·斯蘭德（Abraham Slender）：羅拔·夏祿嘅堂細佬。
彼德·辛普（Peter Simple）：斯蘭德嘅僕人。

劇情
19 世紀初一幅水彩畫；幅畫描繪「科斯塔夫勾引科特夫人」嘅情景。
以下係《溫莎嘅風流婦人》嘅劇情大綱。
齣劇設喺 15 至 16 世紀嘅英格蘭。
話說科斯塔夫周圍去玩，有日玩到嚟溫莎鎮。佢喺旅館度數錢，發覺自己唔夠錢使，要諗計搵錢，佢諗諗吓諗到條「好橋」：佢打算勾引溫莎鎮上面兩位屋企有錢嘅夫人－科特夫人同培琪夫人，跟住趁機呃嗮佢哋同佢哋老公嘅錢；諗好橋，科斯塔夫就坐低郁手寫情信，兩封信一封畀科特夫人一封畀培琪夫人；寫好佢就命令佢手下－皮斯圖同埋阿廉，叫佢哋將信送畀兩位夫人；皮斯圖同阿廉唔肯噉做，科斯塔夫就趕佢哋走；皮斯圖同阿廉因而想向科斯塔夫報仇，就走咗去將科斯塔夫條詭計講咗畀法蘭克·科特（科特夫人嘅老公）同佐治·培琪（培琪夫人嘅老公）知。
兩位先生反應好唔同：培琪先生一啲都唔擔心，信自己老婆唔會接受科斯塔夫嘅假求愛，但科特先生疑心好重，驚自己老婆會接受科斯塔夫嘅假求愛。然後滿心妒忌嘅科特先生就喬裝，假扮成「布祿先生」（Master Brook）想去刺探科斯塔夫。
同一時間，有三個男人一齊向安妮·培琪（培琪夫人個女）求愛：培琪夫人想佢個女嫁畀嚟自法國嘅基絲醫生，培琪先生想佢個女嫁畀阿伯拉罕·斯蘭德（縣治安官嘅堂細佬）；安妮本人就對兩個男人都冇興趣，而係同鎮上面嘅後生紳士范堂相戀。問題係，安妮阿爸好唔鍾意范堂（理由係范堂打前好揮霍無度，嘥嗮佢家族啲錢，畀人覺得佢係個二世祖），因而落力拒絕畀佢個女嫁畀范堂。
成班人就「安妮要同邊個結婚」嗌咗場大交之後，就各自返去做自己嘢。冇幾耐，科特夫人同培琪夫人分別收到科斯塔夫嘅情信（送信嘅係科斯塔夫個男仔侍從羅賓）；兩位女士唔上當，仲將件事講咗畀對方知，在場幾位女士－科特夫人、培琪夫人、安妮同快嘴桂嫂－睇咗兩封信，發現兩封信除咗收信人個名之外完全一個板；兩位風流婦人（merry wives）對又老又肥嘅科斯塔夫完全冇興趣，而且仲覺得有啲嬲想懲罰佢，於是四位女士就諗到條橋，諗住假扮接受科斯塔夫嘅求愛，跟住再趁機會整蠱科斯塔夫。四位女士傾好咗，科特夫人就寫回信畀科斯塔夫，話自己接受佢嘅求愛，仲喺信入面講好埋時間，叫科斯塔夫趁佢老公出咗門口靜靜雞去佢屋企，然後派快嘴桂嫂送信。
科斯塔夫收到回信，以為自己奸計得逞好開心。喺呢個時候，假扮成「布祿先生」嘅科特先生到咗旅館，見到科斯塔夫。佢刺探科斯塔夫：「布祿先生」聲稱話自己鍾意咗科特夫人想勾引佢，但科特夫人好有規矩唔受佢引誘；於是「布祿先生」就出錢，話要請科斯塔夫去勾引科特夫人，想沾污科特夫人嘅名聲；科斯塔夫聽到，興奮到大笑咗出嚟（諗住自己勾引大計得逞之餘仲即刻有錢收），話自己已經約好同科特夫人幽會，到咗時間要出門口。隨住科斯塔夫一路大笑一路換件靚衫想出門口，科特先生好嬲，諗住自己真係「戴咗綠帽」，仲大聲話培琪先生係個蠢材。
科斯塔夫到咗科特夫人屋企。班風流婦人出詭計，引誘科斯塔夫捐入去個（裝滿嗮污糟衫嘅）洗衣籃度；正當班女士喺度諗「要點樣玩科斯塔夫先好」之際，科特先生殺到，仲帶住班鎮民想捉姦，佢哋搵唔到科斯塔夫（因為科斯塔夫匿埋咗喺個洗衣籃裏面）就開始搜屋，科特先生發嗮脾氣，大大聲話要殺咗科斯塔夫；與此同時，科特夫人叫幾個僕人將洗衣籃入面嘅嘢倒入窗外條河度（科特夫人屋企咁啱喺條河隔離）。結果科斯塔夫就同成拃污糟衫跌咗入條河度。不過科斯塔夫仲唔肯放棄，諗住班女士「只係喺度扮冷淡扮矜持」。
1792 年一幅油畫；幅畫描繪想像中「班女士迫科斯塔夫匿入洗衣籃度」嘅情景。
經過一輪波折，喺培琪夫人、安妮同快嘴桂嫂嘅澄清下，班女士解開咗科特先生嘅誤會。然後佢哋拉埋科特先生同培琪先生加入，仲想喺全溫莎嘅人面前整蠱科斯塔夫，要科斯塔夫喺全鎮人面前出丑。班女士又再假扮接受科斯塔夫求愛，寫信叫科斯塔夫喬裝扮成獵人阿向（Herne, the Hunter）去溫莎森林同佢哋幽會。封信送咗出去之後，科特夫人就搵埋佢哋啲鄰居加入，諗住成班人喬裝扮成仙子嚇科斯塔夫。喺呢個時候，培琪夫婦想出詭計－培琪先生佢想乘機要安妮嫁畀阿伯拉罕·斯蘭德，就叫安妮著白色衫，然後話畀斯蘭德知安妮著白色衫，等斯蘭德可以趁整蠱科斯塔夫期間嘅混亂將安妮拉埋一邊，再喺事後慶祝嗰陣同安妮結婚；培琪夫人都想做同樣嘅嘢，叫安妮著綠色衫，叫基絲醫生趁混亂將安妮拉埋一邊。安妮得知佢阿爸阿媽嘅詭計，就同范堂一齊諗到條計。
一到咗幽會嘅時間，班女士同科斯塔夫會面，然後班扮成仙子嘅鎮民就出嚟「攻擊」科斯塔夫，嚇到科斯塔夫冇咗半條命咁滯。同時斯蘭德、基絲醫生同范堂三個人都趁住混亂，由人群度拉走佢哋心目中嘅「未來老婆」。
科斯塔夫喺全鎮嘅人面前出丑，最後終於認衰，話自己抵死，仲畀科特先生攞走佢嘅馬，補償科特先生出嚟請佢勾引科特夫人嘅錢。事後在場嘅鎮民就開始慶祝，仲有人話想趁機會同自己嘅對象結婚。不過斯蘭德同基絲醫生都發現自己拉走嘅「未來老婆」唔係安妮，喺呢個時候，范堂拖住安妮行出嚟－原來范堂同安妮兩個人事先安排咗搵人頂替安妮著白色衫同綠色衫，范堂批評培琪夫婦，話佢哋唔應該迫自己個女嫁畀唔鍾意嘅人。最後培琪夫婦都認衰，肯接受范堂，並且祝福范堂同安妮呢對新人。
齣劇最後一幕係成班人一齊返屋企，大團圓結局。